
На основу члана 138. став 1. Устава Републике Србије
 и члана 37. Закона о Заштитнику грађана
 у испитном поступку покренутом по притужби адв. ББ из … који је пуномоћник мал. АА, Заштитник грађана је сачинио следећи
ИЗВЕШТАЈ  О СЛУЧАЈУ СА ПРЕПОРУКАМА
Заштитник грађана примио је 8. августа 2022. године притужбу адв. ББ из …, коју је поднео као пуномоћник мал. АА, а у којој се изражава незадовољство поступањем ПС Свилајнац, посебно полицијске службенице ВВ према мал. АА. С тим у вези, наводи се да је 23. јула 2022. године АА са сестром и другарицама била у кафићу „…“ у …, да су полицијски службеници ПС Свилајнац ушли у наведени објекат, при чему је полицијска службеница ВВ грубо поступала према АА на начин да је викала на њу и понижавала је приликом контролисања садржаја њене торбице, да је том приликом у торбици пронашла 3 таблете лека … од 1.5 мг, да је на образложење АА о томе да је реч о леку за који има рецепт (фотографисан у телефону, као и да родитељи могу исти да јој донесу), полицијска службеница наставила да је понижава, наредивши јој да изађе испред кафића где ју је на груб начин, уз вику и малтретирање грубо претресла, тражила да се изује пред свима и сл. Даље се наводи да је желела да јој стави средства за везивање и убаци у марицу, без навођења разлога, на шта је један од полицијских службеника рекао да нема потребе за тим и да ће он отпратити именовану до полицијске станице. У притужби се даље наводи да је доласком у полицијску станицу полицијска службеница ВВ наредила АА да угаси мобилни телефон, те да јој није омогућила да обавести родитеље о томе да је доведена у полицијску станицу, нити су полицијски службеници ПС Свилајнац обавестили родитеље именоване о томе да је доведена у полицијску станицу.  Наводи се и да је АА тражила помоћ лекара услед чињенице да има напад панике и да се не осећа добро, што јој, такође, није било омогућено.  Најзад, наводи се да је више од сат и по времена била у полицијској станици а да није обавештена о разлозима довођења и упозната са својим правима, те да је у просторијама полицијске станице била све док њен отац није дошао по њу, а након што је од сестре АА која је била са њом у кафићу сазнао да је одведена у полицијску станицу. У прилогу притужбе достављен је и лекарски извештај лекара специјалисте психијатрије.

Имајући у виду наводе из притужбе и оцењујући да је могуће да је актом, радњом или нечињењем органа управе дошло до повреде људских права или слобода, Заштитник грађана је, сходно члану 28, став 9 и члану 33, ст. 3 и 4, донео Закључак о покретању испитног поступка рада Полицијске станице Свилајнац. Актом дел. бр. 24396 од 22.9.2022. године затражено је да се овом органу достави изјашњење на наводе из притужбе а посебно информације о разлозима због којих је АА доведена у просторије ПС Свилајнац и задржана сат и по времена у ноћи између 23. и 24. јула 2022. године, која су све полицијска овлашћења примењена, по ком основу и на који начин, посебно имајући у виду да је реч о малолетном лицу, да ли су полицијски службеници који су поступали у конкретном случају полицајци за малолетнике односно службеници који су завршили обуку у области права детета и малолетничког кривичног права, да ли је именована упозната са разлогом довођења у полицијску станицу и правима доведеног лица, да ли је и на који начин обавештен родитељ, односно старатељ именоване, да ли је именованој омогућено да обавести особу по избору о лишењу слободе и право на приступ адвокату, као и како је поступано након што је по довођењу у станицу тражила лекарску помоћ.
Министарство унутрашњих послова, Секретаријат, Одељење за обраду података, притужбе и сарадњу са независним телима актом број 02/4 број 072/…/… од 7.11.2022. године доставило је овом органу фотокопије извештаја Сектора унутрашње контроле и Полицијске управе Јагодина, Записник о разматрању притужбе и осталу релевантну документацију.
Из Извештаја МУП, Дирекција полиције, Полицијска управе Јагодина од 28. октобра 2022. године произлази да су да су дана 23. јула 2022. године у времену од 22.00 - 00.00 часова полицијски службеници ПС Свилајнац, ПС Деспотовац ПИ Јагодина и ОКП ПУ Јагодина, спровели планирану акцију у угоститељском објекту „…“ у … са циљем спречавања и откривања кривичних дела и прекршаја. У Извештају је, између осталог, наведено да је по уласку у објекат, руководилац акције издао наређење држаоцу објекта да прекине са извођењем музичког садржаја а потом свим присутним лицима да остану на својим местима и да прате наређења полицијских службеника који ће према њима примењивати поједина полицијска овлашћења. Даље се наводи да је полицијски службеник ВВ према грађанки АА самостално применила полицијско овлашћење Наређење из члана 73 Закона о полицији и члана 6 Правилника о полицијским овлашћењима, преглед лица из чл.  97 Закона  полицији и чл. 22 Правилника о полицијским овлашћењима. У току примене полицијског овлашћења преглед лица АА, (супротно одредама члана 20 Правилника о начину и условима примене полицијских овлашћења према малолетним лицима, с обзиром да пре примене полицијског овлашћења преглед лица није на адекватан начин утврдила идентитет лица) полицијски службеник ВВ код мал. АА у торбици проналази оригинални блистер са 3 таблете лека …, супстанце која се налази на листи психоактивних супстанци, те се стичу услови за примену полицијског овлашћења довођење без писаног налога у складу са чл. 83 ст. 1. т. 5 Закона о полицији и чл. 28 Правлника о полицијским овлашћењима.

Из документације произлази да је полицијско овлашћења Довођење применио други полицијски слубеник тако што је АА пешице, без употребе средстава принуде довео до службених просторија ПС Свилајнац која се налази на 100 метара од предметног угоститељског објекта. Међутим, ни овај службеник није извршио проверу идентитета доведеног лица, није утврдио да је реч о малолетном лицу, није упознао доведено лице о разлозима довођења, праву на обавештавање блиског лица, као и праву на браниоца, нити је сачинио извештај о примењеном овлашћењу.
Из списа предмета произлази да је АА доведена у службене просторије ПС Свилајнац око 23.10 часова, предата радницима Дежурне службе који су утврдили да је реч о малолетном лицу и без одлагања обавестили полицијске службенике који поседују сертификат за рад са малолетниим лицима. Наводи се и да је након пет до десет минута од довођења АА у ПС Свилајнац у службене просторије станице приступио отац именоване, ГГ заједно са својом другом ћерком која га је о довођењу АА обавестила телефоном из угоститељског објекта. 

У Извештају се даље наводи да је разлог задржавања лица у Дежурној служби ПС Свилајнац присуство већег броја лица која су те вечери доведена из угоститељског објекта због поседовања психоактивних супстанци. Такође, из Извештаја и службених белешки произлази да АА није вођена на лекарски преглед јер према њој није примењивано полицијско овлашћења задржавање, да њено здравствено стање, према наводима службеника, није захтевало интервенцију лекара нити је исто захтевала, као и да се скоро све време боравка у службеним просторијама ПС Свилајнац налазила у друштву сестре и оца.

Најзад, у Извештају са наводи да су у току активности око утврђивања евентуалне дисциплинске одговорности појединих полицијских службеника у вези за поступањем у конкретном случају, а с обзиром на то да је утврђено да полицијски службеници који су примењивали полицијска овлашћења према АА нису доследно поступали у складу са Законом о полицији, Правилником о начину и условима примене полицијских овлашћења према малолетним лицима и Правилником о полицијским овлашћењима, да су уочени пропусти и у раду старешине који је требало да оцени примену полицијских овлашћења, као и пропусти који се огледају у непоступању по одредбама Упутства о јединственом начину вођења евиденције примењених овлашћења у смислу неевидентирања примењених овлашћења преглед лица и довођење мал. АА.
Из Извештаја Сектора унутрашње контроле, Одељења за превентивне активности 06.4 број …/22 од 16. августа 2022. године произлази да је 10. августа 2022. године у Сектору унутрашње контроле запримљен поднесак адвоката ББ којим указује на наводно незаконито и непрофесонално поступање, као и непримерено понашање полицијског службеника ВВ према малолетној АА 23.07.2022. године. С обзиром на то да је оцењено да притужба садржи наводе о мучењу, нечовечним и понижавајућим поступцима, о наведеном је обавештено Основно јавно тужилаштво у Деспотовцу. Поднесак је достављен и ПУ Јагодина, Комисији за спровођење стандарда полицијског поступања у области превенције тортуре, а о свему наведеном је обавештен подносилац поднеска. Из документације произлази да је Сектор унутрашње контроле предметни поднесак који је примљен 10.08.2022. године актом од 16.08.2022. године проследио Основном јавном тужилаштву у Деспотовцу ради доношења јавнотужилачке одлуке, а да је ОЈТ исти поднесак примио 23.08.2022. године и актом од 31.08.2022. године затражио да се изврше провере притужбе, као и да се прикупе сва обавештења у циљу поступања тужилаштва. ОЈТ Деспотовац је актом КЗР бр. …/22 од 12.09.2022. године обавестило ПС Свилајнац да је донета одлука да у поступању полицијских службеника ПС Свилајнац не постоје обележја кривичних дела за које се гоњење предузима по службеној дужности, односно да нема основа за вођење кривичног поступка.

Из документације даље произлази да је поступајући по предметној притужби, спроведен притужбени поступак којом приликом су обављени разговори са сестром притужиоца, поступајућим полицијским службеницима ДД, ЂЂ, ЕЕ, ЖЖ, као и са полицијском службеницом ВВ. У спроведеном поступку утврђени су пропусти у поступању полицијског службеника ДД који је извршио довођење мал. АА од угоститељског објекта до просторија ПС Свилајнац, јер није обавестио лице о разлозима довођења и није уручио образац писменог обавештења о правима малолетног лица. У спроведеном поступку нису утврђени пропусти у раду полицијске службенице ВВ. Заштитник грађана је става да је у оквиру притужбеног поступка било целисходно да су обављени и разговори са другим сведоцима предметног догађаја, а који су могли имати сазнања о понашању полицијске службенице ВВ према АА.
Након окончаног поступка, сачињен је записник о разматрању притужбе бр. ПП 04/22 од 5. септембра 2022. године, којом приликом се притужилац сагласио са ставом да се притужбени поступак оконча пред првостепеним органом. 
* * *
На основу прибављених чињеница и података, у испитном поступку оцене законитости и правилности рада Министарства унутрашњих послова, Дирекције полиције, Полицијске управе Јагодина, Полицијске станице Свилајнац, нису могли бити потврђени наводи из притужбе да је полицијска службеница ВВ понижавајуће поступала према АА, на начин који се описује у притужби, нити је могуће поуздано утврдити садржину остварене усмене комуникације између именоване и АА. Такође, преглед лица извршен је испред локала, а полицијски службеници који су били присутни нису потврдили наводе из притужбе. Даље, из документације произлази да је пол. службеница ВВ након извршеног прегледа лица исто предала другом полицијском службенику и вратила се унутар објекта, односно да није примењивала овлашћење Довођење, те није ни била у обавези да АА упозна са разлозима довођења, омогући да о томе обавести родитеље и сл. Такође, нису могли бити потврђени наводи из притужбе да АА није указана лекарска помоћ иако је исту тражила, с обзиром на то да из изјава полицијских службеника произлази да се именована није обратила са наведеним захтевом, нити је, према наводима службеника, уочено да постоји потреба за указивањем лекарске помоћи.
Заштитник грађана је током поступка испитао и начин поступања у току притужбеног поступка по притужби и утврдио да су током поступка утврђени пропусти који се састоје у поступању полицијског службеника ДД који је извршио довођење мал. АА, од угоститељског објекта до просторија ПС Свилајнац, јер није обавестио лице о разлозима довођења и није уручио образац писменог обавештења о правима малолетног лица. С тим у вези, наведено је да је у делу притужбе која се односи на необавештавање лица о разлозима довођења у просторије ПС Свилајнац 23.07.2022. године утврђено да је дошло до пропуста, да ће против одговорног полицијског службеника који је извршио довођење бити предузете мере дисциплинске одговорности с обзиром на то да није обавестио лице о правима и није уручио образац права доведеног лица.
Заштитник грађана описано поступање сматра значајним за унапређење будућег рада Полицијске станице Свилајнац и изражава очекивање да ће исто превентивно деловати и допринети да се такве и сличне неправилности у раду полицијских службеника не понављају.

Међутим, Заштитник грађана указује да током притужбеног поступка није утврђено да поједина примењена полицијска овлашћења нису и документована (преглед лица и довођење лица), као и да полицијски службеници који су поступали према АА до довођења у просторије ПС Свилајнац нису на адекватан начин проверили идентитет лица, односно утврдили да је реч о малолетном лицу. Такође, Заштитник грађана је утврдио да је Сектор унутрашње контроле, сматрајући да се у наводима поднеска адвоката ББ који је примљен 10.08.2022. године, стичу елементи мучења, нечовечног и понижавајућег поступања полицијских службеника ПУ Јагодина, наведени поднесак надлежном тужилаштву доставио са закашњењем – актом од 16.08.2022. године - уместо без одлагања, у складу са Методологијом за спровођење истрага у случајевима злостављања од стране полиције.
С тим у вези, ради отклањања уочених недостатака, као и у циљу унапређења рада органа управе и спречавања сличних пропуста у будућности, на основу члана 37. став 3. Закона о Заштитнику грађана, упућује следеће препоруке:
1. Полицијски службеници ПС Свилајнац Полицијске управе Јагодина ће сва лица која се доводе у полицијску станицу обавештавати о њиховим правима усмено и уручивањем писаног обавештења, на језику који разумеју.
2. Полицијски службеници ПС Свилајнац ће свим лицима која се доводе у полицијску станицу омогућавати да се о времену и месту довођења, обавести лице по њиховом избору, што ће се писмено констатовати.

3. Полицијски службеници ПС Свилајнац ће увек проверити идентитет лица које треба довести, у складу са чланом 75. Закона о полицији. 
4. Полицијски службеници ПС Свилајнац ће након примене полицијског овлашћења сачињавати извештаје о примењеном овлашћењу, односно евидентирати примењена овлашћења.
5. Сектор унутрашње контроле ће се у будућем раду старати да о притужби за коју се оцени да садржи елементе кривичног дела, без одлагања, буде обавештен дежурни јавни тужилац, уз сачињавање службене белешке о томе. 
6. Полицијска управа Јагодина ће обавестити Заштитника грађана о исходу дисциплинских поступака које ће покренути према полицијским службеницима који су својим актима, радњама или нечињењем неправилно поступали у конкретном случају.   
7. Полицијска станица Свилајнац упутиће писано извињење АА поводом учињених пропуста на штету њених права.
8. Министарство унутрашњих послова ће спровести обуке полицијских службеника Полицијске управе у Јагодини о важећим прописима и стандардима који се односе на примену полицијских овлашћења и начин њиховог документовања и евидентирања.  

9. Министарство унутрашњих послова, Дирекција полиције, ће са садржином напред наведених препорука упознати све подручне полицијске управе, а полицијске управе ће са садржином напред наведених препорука упознати све полицијске станице на њиховим подручјима и обезбедити њихово доследно спровођење.

Министарствo унутрашњих послова, Дирекцијa полиције, Полицијскa управa Јагодина обавестиће Заштитника грађана о поступању по овим препорукама у року од 60 дана од дана пријема овог извештаја. 

	ЗАМЕНИЦА ЗАШТИТНИКА ГРАЂАНА


	                      др Наташа Тањевић


Доставити:

-  адв. ББ
- МУП, Кабинет министра
- ПУ Јагодина, ПС Свилајнац 
- у списе предмета

� „Сл. гласник РС“, бр. 98/06.


� „Сл. гласник РС“, бр. 105/2021.

